text: Aquaplaning nær Styrtom
  16 juni 2016 kl. 20.21
  En 40-årig mand fra Aabenraa væltede med sin bil på Tinglevvej – nær Styrtom – i Aabenraa kort før kl. 19. Kraftig regn menes at være medvirkende til uheldet.
  - Der skete kun materiel skade, og der var ikke andre implicerede, siger vagtchef Henrik Sønderskov, Syd- og Sønderjyllands Politi, til TV SYD. Vi formoder, at det skyldes kraftigt regnvejr i området. Derfor er det vigtigt at køre efter forholdene.
  Bortset fra uheldet ved Aabenraa har regnet ikke givet anledning til alvorlige uheld i Syd- og Sønderjylland torsdag.
  - Men det kan gå rigtig galt, hvis man kører på motorvejen med tilladt hastighed, og bilen pludselig aqua-planer, siger vagtchef Svend Pedersen, Sydøstjyllands Politi , til TV SYD.
  Hans politikreds har heller ikke haft alvorlige uheld på grund af regnen.
  